als_Latn dik_Latn sag_Latn
Franck Ribery refuzon edhe të çojë në mendje mundësinë që skuadra e tij Bayern Muenchen të pësojë të shtunën në shtëpi para tifozëve të vet në finalen e Ligës së Kampionëve kundër Chelseat.
Pas një stinori mjaft të gjatë, Ribery insiston se skuadra e tij do të shpenzojë edhe pikën e fundit të energjisë për të mbajtur në Mynih trofeun e Ligës së Kampionëve, që duket se ishte i destinuar për Bayernin që kur arenë e finales u zgjodh stadiumi i tij “Allianz Arena”.
“Të humbasim? Nuk është e mundur. Nëse vdesim pas ndeshjes, atëherë do të vdesim. Por, nuk do të lëshojmë këtë trofe”, ka thënë Ribery. Bayerni është skuadra e parë në formatin “Liga e Kampionëve” që do të luajë një finale në stadium të vetin. Madje edhe futbollistët e Chelseat e vlerësojnë këtë si avantazh të madh për Bayernin. Skuadra bavareze është duke synuar të bëhet e para që fiton titullin e Evropës në stadiumin e saj, që kur këtë e bëri Interi në vitin 1965.
“Ne nuk jemi favoritë për këtë ndeshje. Ne po luajmë jashtë. Është shumë e rrallë të kesh një skuadër finaliste që luan në stadium të vet, përdor zhveshtoren e vet. Mendoj se ky është avantazh i madh për Bayern Muenchenin . Por, ne jemi në dijeni se kemi një mundësi dhe do të luftojmë për këtë”, ka thënë portieri i Chelseat, Petr Cech.
Ylli holandez i Bayernit, Arjen Robben, thotë se humbja nga Dortmundi vetëm sa e ka motivuar skuadrën për “ndeshjen e jetës”.
Robben e Ribery folën një muaj pas përleshjes mes tyre në zhveshtore gjatë ndeshjes së parë gjysmëfinale të Ligës së Kampionëve kundër Real Madridit. Ribery kishte grushtuar Robbenin, pasi në ndeshje kishin pasur një fjalosje se cili të ekzekunonte gjuajtjen e lirë.
Mosmarrëveshja mes tyre u zgjidh, ndërsa Bayerni eliminoi Realin në gjysmëfinale pas ekzekutimit të penalltive dhe Robben më pas vazhdoi kontratën me skuadrën bavareze.
Chelsea synon të shërojë plagët e marra në finalen e “Championsit” të vitit 2008, ku pësoi nga Manchester Unitedi pas ekzekutimit të penalltive. Njëherit finalja e të shtunës ka një rëndësi edhe më të veçantë për Chelsean, pasi në rast se dështon të fitojë, edicionin e ardhshëm skuadra londineze do të luajë në “Europa League”, shkruan sot “Koha Ditore”.
Bayerni favorizohet nga bastoret
Bayern Muencheni është duke u favorizuar nga bastoret për të fituar finalen e Ligës së Kampionëve kundër Chelseat. Bastorja sportive “B-WIN” ka vendosur kuotën 1.81 në favor të Bayernit, ndërsa për fitoren e Chelseat kuota është 3.85. Ndërkohë për barazim kuota është katër. Të gjitha këto kuota janë për kohën e rregullt të ndeshjes. Ndërkohë sa i përket asaj se cila skuadër do të fitojë “Championsin”, për Bayernin kuota është vendosur në 1.45, ndërsa për Chelsean kuota është 2.70. Sa më e vogël kuota, aq më e favorizuar është skuadra.
9 milionë euro për fituesin e finales
Skuadra që fiton ndeshjen finale të së shtunës do të marrë një shpërblim prej nëntë milionë eurosh. Ndërkohë skuadra që pëson në finale do të fitojë 5.6 milionë euro. Shpërblimet i ndan UEFA që edhe organizon Ligën e Kampionëve.
Formacionet e mundshme
Bayern M.: Neuer, Lahm, Tymoshchuk, Boateng, Contento, Kroos, Schweinsteiger, Robben, Mueller, Ribery, Gomez
Chelsea: Cech, Cole, Cahill, Luiz, Bosingwa, Essien, Mikel, Mata, Lampard, Kalou, Drogba
Ndeshja Bayern Munchen – Chealsea zhvillohet sonte, nga ora 20:45.
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn swh_Latn swh_Latn als_Latn eng_Latn